FI Euroopan unionin virallinen lehti L 192/20

KOMISSION TÄYTÄNTÖÖNPANOPÄÄTÖS (EU) 2015/1183,

annettu 17 päivänä heinäkuuta 2015,

EGNOS-järjestelmän version 3 täytäntöönpanoon tarvittavista teknisistä ja toiminnallisista eritelmistä

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan satelliittinavigointijärjestelmien toteuttamisesta ja käytöstä sekä neuvoston asetuksen (EY) N:o 876/2002 ja Euroopan parlamentin ja neuvoston asetuksen (EY) N:o 683/2008 kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1285/2013 (1) ja erityisesti sen 12 artiklan 3 kohdan d alakohdan,

sekä katsoo seuraavaa:

(1) Asetuksen (EU) N:o 1285/2013 12 artiklan mukaan komissiolla on kokonaisvastuu EGNOS-ohjelmasta ja sille siirretään täytäntöönpanovaltuudet määrittää tekniset ja toiminnalliset eritelmät, jotka ovat tarpeen EGNOS-järjestelmän kehittämiseksi.

(2) EGNOS-järjestelmän kehittämisessä on jo siirrytty 2000-luvun versiosta 1 vuonna 2009 käyttöön otettuun versioon 2. Järjestelmän tarjoamat asetuksen (EU) N:o 1285/2013 2 artiklan 5 kohdassa määritellyt kolme palvelua saavuttivat toiminnallisen vaiheen seuraavasti: avoin palvelu 30 päivänä lokakuuta 2009, kaupallisluonteisten tietojen jakopalvelu EDAS 26 päivänä heinäkuuta 2012 ja ihmishengen turvaava palvelu SoL 12 päivänä maaliskuuta 2011.

(3) Jotta voidaan noudattaa asetuksen (EU) N:o 1285/2013 2 artiklassa tarkoitetun EGNOS-ohjelman ominaispiirteitä ja tavoitteita, on nyt tärkeää määrittää järjestelmän version 3 tekniset ja toiminnalliset eritelmät. Versio 3 olisi otettava käyttöön 2020-luvulla, ja se merkitsisi parannusta versioon 2 verrattuna, koska se sisältäisi teknisesti katsottuna yhtäältä Galileo-ohjelmassa perustetun avoimen palvelun signaalien seurannan ja korjaamisen ja toisaalta kaksitaajuuskäytön sekä GPS-järjestelmää että Galileo-ohjelmaa varten.

(4) Tekniikan kehittyminen versiosta 2 versioon 3 parantaisi järjestelmän tarjoamien kolmen palvelun maantieteellistä kattavuutta ja niiden toimintatehokkuutta.

(5) Maantieteellisen kattavuuden osalta kehittynyt järjestelmä kattaisi ensinnäkin kaikkien EU:n jäsenvaltioiden Euroopassa sijaitsevat alueet, mukaan luettuina Azorit, Kanariansaaret ja Madeira. Kattavuutta olisi mahdollista laajentaa myös EU:n jäsenvaltioiden rajojen ulkopuolelle, jolloin mukaan tulisivat EU:n jäsenehdokasmaat ja EU:n naapuruuspolitiikan piiriin kuuluvat maat teknisen toteutettavuuden rajoissa ja kansainvälisten sopimusten perusteella ja noudattaen asetuksen (EU) N:o 1285/2013 2 artiklan 5 kohdan viimeisessä alakohdassa asetettuja ehtoja.

(6) Toimivuus parantuisi järjestelmän versiossa 3 verrattuna versioon 2 etenkin SoL-palvelun osalta.

(7) Avoimen palvelun toimivuus parantuisi siten, että tarjottaisiin tarkat ajanmääritystiedot, jotka koskevat esimerkiksi EGNOS-järjestelmän käyttämän ajan ja toisaalta UTC-ajan ja GPS-järjestelmän ajan eroja.

(8) EDAS-palvelun osalta tilanne parantuisi etenkin siinä, että tiedonsiirtoaika lyhenisi kahteen sekuntiin ja että aika, jolloin järjestelmä ei ole käytettävissä, lyhenisi sekin.

(9) EGNOS-järjestelmän version 3 myötä tulevan tehostumisen pitäisi koskea ennen muuta SoL-palvelua etenkin siviili-ilmailun ja meriliikenteen alalla.

(10) Siviili-ilmailussa ja etenkin lennonvarmistuspalveluihin liittyvien palvelujen alalla tarvittavan eri maantieteellisten alueiden välisten liikennevirtojen optimoinnin osalta versiossa 3 olisi tarjottava uusi kategorian I tarkkuuslähestymispalvelu versiossa 2 jo tarjolla olevien kolmen palvelun lisäksi (matkanaikainen ei-tarkkuuslähestyminen, pystysuuntaopastettu lähestyminen APV-I ja LPV 200 -lähestyminen). LPV 200 -lähestymispalvelun saatavuus parantuisi merkittävästi, koska sen käytettävissäoloajan pitäisi olla 0,99–0,999.

(11) Siviili-ilmailun alalla on lisäksi tärkeää varmistaa, että SoL-palvelu noudattaa jatkossakin komission täytäntöönpanoasetusta (EU) N:o 1035/2011 (2). Kuten tuon asetuksen johdanto-osan 14 kappaleessa todetaan, lennonvarmistuspalvelujen tarjoajien olisi toiminnassaan noudatettava asianmukaisia Kansainvälisen siviili-ilmailujärjestön ICAOn standardeja, kunnes tämän kansainvälisen järjestön standardit saatetaan osaksi EU:n lainsäädäntöä.

(12) Meriliikenteen alalla EGNOS-järjestelmän versiossa 3 olisi otettava käyttöön Kansainvälisen merenkulkujärjestön IMOn vahvistamien kansainvälisten standardien mukainen SoL-palvelu, jolloin uudet EGNOS-sovellukset tarjoaisivat alalle paremman tarkkuutensa ansiosta tehokkuus- ja turvallisuushyötyjä. Tätä tarkoitusta varten ja ottaen huomioon rannikkojen läheisyydessä sekä satamia lähestyttäessä ja niihin saapumisessa tapahtuvaan navigointiin liittyvät rajoitukset olisi meriliikenteessä tarjottavan laajennetun SoL-palvelun oltava erittäin hyvin käytettävissä (yli 0,998 skaalalla 0–1) siten, että palvelun integriteetti taattaisiin alle kymmenen sekunnin välillä ja sivuttaistarkkuus olisi alle 10 metriä.

(13) Jotta vältettäisiin vaikutukset EGNOS-järjestelmän käyttäjiin eikä heikennettäisi nykyisiä kaupallisia sovelluksia, EGNOS-järjestelmän version 3 teknisten ja toiminnallisten eritelmien olisi sovittava yhteen version 2 kanssa. Näin ei vaarannettaisi tähänastisia saavutuksia eikä heikennettäisi nykyisiä mahdollisia käyttötarkoituksia käyttäjien vahingoksi.

(14) Jotta tekninen kehitys versiosta 2 versioon 3 saataisiin toteutettua täysimääräisesti, olisi vahvistettava liitteessä esitetyt tekniset ja toiminnalliset eritelmät.

(15) Tässä päätöksessä säädetyt toimenpiteet ovat asetuksen (EY) N:o 1285/2013 36 artiklan 1 kohdalla perustetun komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

EGNOS-järjestelmän version 3 tekniset ja toiminnalliset eritelmät vahvistetaan liitteessä.

2 artikla

Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 17 päivänä heinäkuuta 2015. Komission puolesta Puheenjohtaja Jean-Claude JUNCKER

(1) EUVL L 347, 20.12.2013, s. 1.

(2) Komission täytäntöönpanoasetus (EU) N:o 1035/2011, annettu 17 päivänä lokakuuta 2011, lennonvarmistuspalvelujen tarjoamista koskevista yhteisistä vaatimuksista sekä asetusten (EY) N:o 482/2008 ja (EU) N:o 691/2010 muuttamisesta (EUVL L 271, 18.10.2011, s. 23).